ผลธัญญะ พร้อมซื้อขายใน mai 9 ธ.ค.
ผลธัญญะ ผู้ประกอบธุรกิจสินค้าอุปกรณ์นิรภัยส่วนบุคคล อุปกรณ์เพื่อความปลอดภัยและสิ่งแวดล้อมครบวงจร พร้อมซื้อขายในตลาดหลักทรัพย์ เอ็ม เอ ไอ (mai) 9 ธันวาคมนี้ หลังระดมทุน 144 ล้านบาท ใช้ชื่อย่อในการซื้อขายว่า &#8220;PHOL&#8221;
7 ธ.ค. 2553

ผลธัญญะ ผู้ประกอบธุรกิจสินค้าอุปกรณ์นิรภัยส่วนบุคคล อุปกรณ์เพื่อความปลอดภัยและสิ่งแวดล้อมครบวงจร พร้อมซื้อขายในตลาดหลักทรัพย์ เอ็ม เอ ไอ (mai) 9 ธันวาคมนี้ หลังระดมทุน 144 ล้านบาท ใช้ชื่อย่อในการซื้อขายว่า “PHOL” 
นายชนิตร ชาญชัยณรงค์ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า บริษัท ผลธัญญะ จำกัด (มหาชน) จะเข้าเป็นบริษัทจดทะเบียนในตลาดหลักทรัพย์ เอ็ม เอ ไอ เริ่มซื้อขายตั้งแต่วันพฤหัสบดีที่ 9 ธันวาคม 2553 เป็นต้นไป โดยใช้ชื่อย่อในการซื้อขายหลักทรัพย์ว่า "PHOL" 
PHOL ดำเนินธุรกิจนำเข้าและจำหน่ายผลิตภัณฑ์เพื่ออาชีวอนามัย ความปลอดภัย และสิ่งแวดล้อม โดยเป็นผู้นำตลาดสินค้าอุปกรณ์นิรภัยส่วนบุคคล อุปกรณ์เพื่อความปลอดภัยและสิ่งแวดล้อมครบวงจร ภายใต้ตราสินค้าที่เป็นที่รู้จักกว่า 40 ตราสินค้า และมีสินค้ากว่า 3,000 รายการ บริษัทได้รับการแต่งตั้งให้เป็นตัวแทนจำหน่ายสินค้าให้กับ 23 ตราสินค้า โดยเป็นตัวแทนจำหน่ายรายเดียวให้กับตราสินค้า “King” และ “Microguard” นอกจากนี้บริษัทยังได้พัฒนาตราสินค้าเป็นของตนเอง ได้แก่ “ENV-SAFE” และ “Synos” (ข้อมูลตามที่ระบุไว้ในหนังสือชี้ชวนของ PHOL) 
PHOL มีทุนจดทะเบียนชำระแล้ว 135 ล้านบาท ประกอบด้วยหุ้นสามัญเดิม 95 ล้านหุ้น และหุ้นสามัญเพิ่มทุน 40 ล้านหุ้น มูลค่าที่ตราไว้หุ้นละ 1 บาท โดยเสนอขายต่อประชาชนทั่วไปครั้งแรก (IPO: Initial Public Offering) เมื่อวันที่ 29 พฤศจิกายน - 1 ธันวาคม 2553 จำนวน 40 ล้านหุ้น ในราคาหุ้นละ 3.60 บาท รวมมูลค่าการระดมทุนเท่ากับ 144 ล้านบาท เพื่อนำเงินทุนที่ได้ไปลงทุนในธุรกิจบริการจำหน่ายน้ำ และใช้เป็นเงินทุนหมุนเวียน โดยมีบริษัทหลักทรัพย์ เคจีไอ (ประเทศไทย) จำกัด (มหาชน) เป็นที่ปรึกษาทางการเงิน และผู้จัดการการจัดจำหน่ายและรับประกันการจำหน่าย
ทั้งนี้ ณ ราคา IPO PHOL มีอัตราส่วนราคาต่อกำไรสุทธิต่อหุ้น (P/E Ratio) 13.98 เท่า โดยคำนวณกำไรต่อหุ้นโดยใช้ผลรวมกำไรสุทธิ 12 เดือนล่าสุด (1 ต.ค. 2552 - 30 ก.ย. 2553) หารด้วยจำนวนหุ้นทั้งหมดภายหลังการเสนอขายหุ้น IPO จำนวน 135 ล้านหุ้น คิดเป็นกำไรสุทธิต่อหุ้นเท่ากับ 0.26 บาท (ข้อมูลตามที่ระบุไว้ในหนังสือชี้ชวนของ PHOL) 
PHOL มีนโยบายจ่ายเงินปันผลไม่น้อยกว่า 40% ของกำไรสุทธิตามงบการเงินเฉพาะของบริษัทหลังหักภาษีเงินได้นิติบุคคลและสำรองตามกฎหมาย โดยผู้ถือหุ้นใหญ่ของ PHOL 3 รายแรกหลัง IPO ได้แก่ กลุ่มคุณชวลิต หวังธำรง ถือหุ้น 46.45% กลุ่มคุณธีรเดช จารุตั้งตรง ถือหุ้น 20.09% บริษัทไทยศรีประกันภัย จำกัด ถือหุ้น 1.48%